ORDE do 18 de abril de 2008 pola que se aproba o Plan de Inspección Sanitaria para o ano 2008.
CONSELLERÍA DE SANIDADE — III. OUTRAS DISPOSICIÓNS — 22/05/2008

O Plan Anual de Inspección define as liñas básicas de actuación da Inspección de Servizos Sanitarios e establece os obxectivos que se deberán desenvolver en cumprimento das funcións que ten encomendadas.
Os efectivos da Inspección de Servizos Sanitarios de acordo co Decreto 45/2006, do 23 de febreiro, que define a estrutura orgánica da Consellería de Sanidade, dependen organicamente da Secretaría Xeral da Consellería de Sanidade e funcionalmente de ambas as secretarías xerais, xa que interveñen na xestión dos concertos e prestacións complementarias do Servizo Galego de Saúde.
As actuacións da Inspección canalizaranse a través da Subdirección Xeral de Inspección de Servizos Sanitarios, e a nivel periférico a través das xefaturas dos correspondentes servizos de Inspección.
O Plan do ano 2008 estrutúrase en catro programas xerais que inclúen unha serie de programas específicos.
Os programas xerais son: Programa de incapacidade temporal, Programa de inspección e avaliación de centros e servizos sanitarios, Programa de inspección farmacéutica, e Programa de inspección e avaliación de prestacións.
Algún dos programas específicos realizarase só nalgunha das provincias atendendo ás particularidades existentes.
Dentro do Plan sinálase tamén unha serie de actividades non programables, pero que, dada a carga de traballo que supoñen, se considerou conveniente incluír.
Por todo iso conforme o establecido no artigo 5 do Decreto 126/1992, do 14 de maio, sobre ordenación das funcións da Inspección de Servizos Sanitarios, por proposta da Secretaría Xeral da Consellería de Sanidade,
DISPOÑO:
Artigo único.-Apróbase o Plan de Inspección Sanitaria para o ano 2008, que figura como anexo a esta orde.
Santiago de Compostela, 18 de abril de 2008.
María José Rubio Vidal
Conselleira de Sanidade
ANEXO
1-Programa de incapacidade temporal.
1-1. Realización das actividades incluídas no convenio co INSS.
-Formación en materia de IT aos médicos de Atención Primaria.
-Transmisión dos partes vía telemática ao INSS e con código diagnóstico.
-Dar resposta ás propostas e intencións de alta.
-Realización dos informes trimestrais en función dos acordos das subcomisións de cada provincia.
1-2. Seguimento dos indicadores estatísticos de IT dos facultativos de Atención Primaria, remitindo a información aos facultativos periodicamente.
1-3. Seguimento dos índices de absentismo do persoal dos diferentes centros do Servizo Galego de Saúde, potenciando os programas específicos de control.
1-4. Entrevista cos facultativos hiperprescritores en relación á media da área.
1-5. Avaliación das distintas patoloxías e a súa incidencia nos procesos de incapacidade temporal dos traballadores das empresas agroalimentarias da provincia de Ourense.
1-6. Avaliación das reclamacións recibidas na USL, en relación co seu funcionamento.
1-7. Revisar os procedementos das USL para detectar e poñer en marcha accións de mellora.
1-8. Control e seguimento especial dos procesos de IT relacionados coa clínica ansioso-depresiva.
2-Programa de inspección e avaliacion de centros e servizos sanitarios.
2-1. Implantación do programa informático de rexistro de centros, servizos e establecementos sanitarios, incluíndo a actualización e depuración dos datos proporcionados desde a anterior base de datos existente.
2-2. Avaliación da carteira de servizos dunha mostra de centros de atención primaria do Servizo Galego de Saúde, naqueles concellos cunha poboación superior a 10.000 habitantes.
2-3. Avaliación da actividade de medicina estética na nosa Comunidade Autónoma, ligada a un programa de inspección que supoña un 10% de centros privados autorizados con esa oferta asistencial.
2-4. Continuación das reunións do programa de traballo constituído para a elaboración de protocolos para a autorización daqueles centros e servizos sanitarios que polas súas especiais características así o requiran.
2-5. Dar resposta ao 100% da demanda xerada derivada das denuncias relativas á publicidade sanitaria, efectuando o seguimento dos centros implicados.
2-6. Inspección e seguimento dos centros en que se detectase previamente algún tipo de incumprimento da normativa reguladora.
2-7. Avaliación de centros concertados co Servizo Galego de Saúde:
-Seguimento e avaliación do tempo de espera en pacientes enviados a cirurxía maxilofacial na provincia de Ourense.
-Seguimento e avaliación da prestación de fisioterapia nos centros concertados na provincia de Lugo.
-Avaliación da calidade da historia clínica.
2-8. Realización do 100% das auditorías solicitadas correspondentes ao programa de acreditación de centros hospitalarios da Comunidade Autónoma de Galicia.
2-9. Avaliación da xestión da lista de espera cirúrxica nos hospitais do Servizo Galego de Saúde.
2-10. Avaliación da xestión da lista de espera en consultas externas e probas diagnósticas.
2-11. Avaliación da implementación do dereito á segunda opinión médica.
3-Programa de inspección e avaliación de prestacións.
-Deseño e implantación dun programa integral de avaliación da prestación ortoprotésica.
-Deseño e implantación dun programa integral de avaliación das terapias respiratorias domiciliarias.
-Avaliación e control de calidade do transporte sanitario non urxente.
4-Programa de inspección farmacéutica.
4-1. Avaliación e seguimento da asistencia médico-farmacéutica nos servizos de prevención propios.
4-2. Programa de control de puntos críticos sanitarios en almacéns farmacéuticos de distribución: seguimento dos incumprimentos detectados en 2007, para verificar a súa corrección.
4-3. Programa de inspección de boa práctica clínica en ensaios clínicos desenvolvidos en hospitais da Comunidade Autónoma.
4-4. Programa coordinado de inspección das normas da correcta fabricación en laboratorios farmacéuticos da Comunidade Autónoma.
4-5. Constitución dun grupo de traballo para a elaboración de protocolos de inspección dos depósitos de medicamentos, servizos de farmacia e almacéns.
4-6. Inspección e avaliación dos depósitos de medicamentos da Comunidade Autónoma.
4-7. Seguimento de normas de correcta elaboración e control de calidade de fórmulas maxistrais e preparados oficinais nas oficinas de farmacia autorizadas.